VOJNI AGENTI TVRDE DA SU MJERAMA TAJNOG prikupljanja podataka otkrili da su vodeći ljudi Hrvatskog biatlonskog saveza ucijenili Jakova Faka da bi ga pustili u Sloveniju. Tvrde da im je Fakov otac preko granice iz Slovenije donio 60.000 eura u gotovini

Osvajač prve hrvatske olimpijske medalje u nordijskim disciplinama Jakov Fak promijenio je državljanstvo i prešao u slovensku nacionalnu reprezentaciju pod iznimno sumnjivim okolnostima koje jasno ukazuju na moguću korupciju i kriminalne radnje. Hrvatske sigurnosne službe u realnom vremenu pratile su događanja oko tog transfera i dobile saznanja da je tom prilikom 60 tisuća eura završilo u privatnim rukama vodećih ljudi Hrvatskog biatlonskog saveza (HBS), dok se u javnosti istovremeno prikazalo da je sa Slovencima postignut dogovor o besplatnom Fakovu prijelazu u zamjenu za “kadrovsku suradnju i razvoj biatlona u regiji”. Novac je iz susjedne države u Hrvatsku donesen u gotovini i jedan njegov dio deponiran je u trezor, dok je ostatak potrošen u nepoznate svrhe. Nacional posjeduje dva dokumenata Vojne sigurnosno-obavještajne agencije (VSOA) s oznakom “vrlo tajno”, koja objavljujemo uz procjenu da se radi o javnom interesu, pogotovo zbog činjenice da ni punih sedam godina nakon tog skandaloznog otkrića nije uslijedio nikakav pravosudni epilog. Dapače, koliko je poznato, nikakav postupak nije pokrenut premda su saznanja operativaca bila vrlo konkretna. Iz dokumentacije je vidljivo da je tadašnji ravnatelj VSOA-e Darko Grdić o svemu obavijestio tadašnjeg ravnatelja Središnje obavještajne agencije (SOA) Josipa Buljevića. Također, u pregovore oko ostanka Jakova Faka u hrvatskoj reprezentaciji posredno i neposredno bili su uključeni tadašnji ministar obrane Davor Božinović te predsjednik Hrvatskog olimpijskog odbora (HOO) Zlatko Mateša. Upravo HOO posebno je naglašen kao institucija koja je o cijelom “slučaju Fak” kontinuirano obavještavana i od koje su se tijekom procesa tražile pomoć i zaštita.

KONCEM PROSINCA 2010. GODINE agenti VSOA-e sastavili su izvještaj u kojemu izričito tvrde da su došli do provjerenih i operativno utemeljenih saznanja o protuzakonitom djelovanju i postupanju rukovodećih osoba iz Hrvatskog biatlonskog saveza prilikom primanja novca na ime odštete za Fakov prelazak u slovensku reprezentaciju, između ostalog mjerama tajnog prikupljanja podataka. Može se iščitati da su pratili komunikaciju glavnih aktera, koje su pobrojali imenom i prezimenom; to su direktor HBS-a Davor Grgić, glavni tajnik Robert Komak, direktor marketinga Hrvoje Grubišić i predsjednik HBS-a Nikola Županić. Ovaj posljednji ujedno je i aktivna vojna osoba pa u izvješću VSOA-e upućenom civilnim sigurnosnim službama nije opisana njegova uloga u cijelom slučaju. No poslan je dodatni dopis u kojemu stoji da “nema prepreka da se saznanja proslijede nadležnim državnim tijelima”, budući da su preostale umiješane osobe civili te da je HBS civilna institucija. Sam Županić upravo u to doba razriješen je dužnosti zapovjednika Bojne za specijalna djelovanja jer se nalazio pod istragom zbog enormnih troškova rekonstrukcije kuhinje u bazi te postrojbe u Delnicama, na što je potrošeno oko osam milijuna kuna. Protiv njega je kasnije podignuta i optužnica zbog nekoliko kaznenih djela koja uključuju isplatu nepostojećih putnih troškova i terenskih dodataka članovima te postrojbe i njihovo upućivanje na radove u jedan privatni kamp i vlastitu vikendicu u Mrkoplju.

Jakov Fak objavio je svoju želju za prelaskom u slovensku reprezentaciju neposredno nakon osvajanja brončane medalje na Olimpijskim igrama u Vancouveru 2010., nezadovoljan uvjetima rada i tretmanom u savezu, pa i kašnjenjem primanja. Jedan od ključnih razloga za taj korak bila je i želja da nastavi trenirati s dotadašnjim trenerom, Slovencem Urošom Velepecom. Međutim, problem je nastao oko ispisnice iz Hrvatskog biatlonskog saveza, ključnog dokumenta bez kojeg se taj sportaš ne bi mogao registrirati za natjecanja pod okriljem susjedne države. Iz HBS-a su najprije objavili da će ga potpisati, no nedugo potom otvoreno su zatražili odštetu od 100 tisuća eura.

“NAKON DUGOTRAJNIH PREGOVORA, urgiranja, pa čak i ucjenjivanja, zahtjev je smanjen na 60 tisuća eura”, stoji u izvješću VSOA-e. Hrvatski mediji u to doba izvještavali su tom slučaju, a neposredno nakon postignutog dogovora objavili su da se od odštete odustalo te da će Slovenci “platiti” Fakov prelazak kroz buduću sportsku suradnju. “Slovenska i hrvatska strana u pregovorima su uskladile završni medijski istup i pomno se pripremile za njega tako da je javnosti prezentirano kako se s hrvatske strane u potpunosti odustalo od novčane odštete, pri čemu je kao kompenzacija prikazano zajedničko organiziranje natjecanja, priprema, kadrovska suradnja i uopće razvoj biatlona u regiji”, stoji u spomenutom tajnom izvještaju. U pozadini, dogovaralo se oko nekoliko tajnih varijanti za isplatu 60 tisuća eura: posrednik sa slovenske strane Borut Farsnik trebao je preko “nepoznate njemačke ili švicarske tvrtke kao zastupnika za uvoz ulja u Hrvatsku” doznačiti taj iznos, u cijelosti ili u ratama, tako da ta tvrtka postane sponzor Hrvatskog biatlonskog saveza. Pregovori o tome prekinuti su jer Slovenci nisu mogli dostaviti garanciju za uplatu nakon što bi ispisnica Faku bila izdana, pa je direktor marketinga Hrvatskog biatlonskog saveza Hrvoje Grubišić predložio da se novac “opere” preko nekog drugog fiktivnog sponzora. U tom kontekstu spomenuo je tvrtku Konzum u vlasništvu Ivice Todorića.

KADA SU U TE OPCIJE OTPALE, Slovenci su predložili da novac jednostavno predaju u gotovini. “Hrvatska strana odbila je primiti novac jer su bili zabrinuti za njegov prijenos preko granice, odnosno postojala je mogućnost prijave sa slovenske strane tako da se hrvatsku delegaciju pažljivije pregleda prilikom prelaska iz Slovenije u Hrvatsku”, detektirali su službenici VSOA-e i potom objasnili da je spornih 60 tisuća eura dana 19. studenog 2010. godine u državu unio Marijan Fak, otac sportaša Jakova, te odmah potom novac predao direktoru HBS-a Davoru Grgiću i glavnom tajniku Robertu Komaku. Oni su posredstvom direktora marketinga Hrvoja Grubišića – inače i zaposlenika tadašnje Hypo Alpe Adria banke – u trezor položili 35.600 eura, dok je Grgić zadržao ostatak “za nekakve potrebe i obveze u Obervillachu”. Spomenuto je i da je upravo ta banka u to doba bila jedan od sponzora HBS-a.

ISTOG DANA SLUŽBENO JE OBJAVLJENO da je Jakov Fak dobio ispisnicu Hrvatskog biatlonskog saveza. “Napravili smo sve što je u našoj moći da bismo zadržali Jakova u Hrvatskoj. Osobno sam iznenađen njegovim potezom jer mislim da smo mu osigurali odlične uvjete”, govorio je predsjednik HOO-a Zlatko Mateša, kojega su mediji označavali kao najangažiranijeg čovjeka u akciji “spašavanja vojnika Faka”. Spomenuo je da je tom biatloncu “osiguran posao u Hrvatskoj vojsci”, kao i uvjeti jednaki onima koje je u to doba imao Ivica Kostelić, sredstva za treninge i trener prema odabiru, a najavljena su i potpisivanja još nekih sponzorskih ugovora i slično, no navodno je želja za daljnjom suradnjom sa slovenskim trenerom Urošem Velepecom bila jača. S druge strane, Fak je otvoreno govorio da Hrvatski biatlonski savez nije ispunio obećanja da će u roku osigurati liječnički tim, trenera i normalne uvjete rada. Kada je njegov otac donio novac u Hrvatsku i kada je ispisnica potvrđena, doslovno u posljednji trenutak kako bi se mogao registrirati, on se oglasio tek službenim priopćenjem u kojem je rekao da je riječ o “jednom od najsretnijih dana u njegovom životu”, usput kurtoazno zahvalivši biatlonskim savezima dviju država.

‘SPORNIH 60 TISUĆA EURA dana 19. studenog 2010. godine u Hrvatsku je unio Marijan Fak, otac sportaša Jakova te je odmah potom novac predao direktoru HBS -a Davoru Grgiću i glavnom tajniku Robertu Komaku’

PRIJE MJESEC DANA POD ZASTAVOM SLOVENIJE Jakov Fak osvojio je srebrnu medalju na Olimpijskim igrama u Pjongčangu pa je sedam godina nakon transfera kratko progovorio o vlastitim motivima.

“Zbog nekoliko ljudi koji su bili nesposobni – i još uvijek su vjerojatno nesposobni, bez ambicija i vizije – a prije svega mislim na ljude u biatlonskom savezu, nisam želio trošiti svoj talent”, kazao je on. U međuvremenu, međutim, tumačenje cijelog slučaja stiglo je i iz Švedske: tamošnji biatlonac Bjorn Ferry objavio je autobiografiju u kojoj je prepričao svoj razgovor s Fakom oko prelaska u Sloveniju. “Rekao mi je da je morao platiti 100 tisuća eura ‘ispod stola’ kako bi na vrijeme dobio državljanstvo. Nije imao toliko pa je morao posuditi. Sve za sport koji voli i za svoje snove”, napisao je Ferry. Nacional je povodom ovih teških optužbi kontaktirao ili pokušao kontaktirati sve glavne aktere, a oni redom sve demantiraju. Vrlo iznenađen bio je predsjednik HOO-a Zlatko Mateša koji objašnjava da je u slučaju Fak bio uključen isključivo u dijelu pregovora oko njegova ostanka u Hrvatskoj. ”Razgovarao sam s predsjednikom Slovenskog olimpijskog odbora o uvjetima pod kojima bi njegov trener došao raditi u Hrvatsku, a to nije bilo moguće jer se radilo o aktivnoj vojnoj osobi. Jakov je iznimno vezan za njega i nije prihvatio naše ponude oko drugih trenera, a u tom slučaju došli smo do točke na kojoj ga ne treba priječiti u nastavku karijere. Ipak se radi o velikom sportašu i osvajaču olimpijske medalje za Hrvatsku”, kazao je Mateša za Nacional. Potvrdio je da je Jakovu Faku bio ponuđen posao u Hrvatskoj vojsci, kao uostalom i nizu drugih vrhunskih sportaša. ”Ne znam ništa ni o kakvom novcu, niti kao Hrvatski olimpijski odbor imamo uvid u poslovanje Hrvatskog biatlonskog saveza”, dodao je.

Glavni tajnik HBS-a Robert Komak za Nacional je kazao da su informacije oko ”nekakve odštete” već ranije kolale, ali on nema saznanja da su inspekcije, policija ili Uskok ustanovili bilo što protuzakonito. ”Radi se o neistinama. Uostalom, nitko u Savezu nije mogao odlučivati sam, a da je bilo kakav novac primljen, to bi se valjda moralo vidjeti i registrirati. Niti su bilo kakva sredstva došla pod mojim nadzorom, niti o tome imam ikakve informacije. Navodno se slučaj istraživao, ali nikakav postupak nije pokrenut”, kaže Komak. U sličnom tonu govori direktor marketinga HBS-a Hrvoje Grubišić: on kaže da ”nije upućen u detalje prelaska Jakova Faka” i s gnušanjem odbija navode da je osobno sudjelovao u bilo kakvim nečasnim radnjama. ”Dapače, ja nemam nikakvog doticaja s operativnim radom Saveza, angažiran sam isključivo na poslovima poput organiziranja dočeka ili korespondencije sa sportskim asocijacijama, i to pro bono”, kazao je Grubišić za Nacional. Do predsjednika HBS-a Davora Grgića, unatoč višekratnim nastojanjima, nismo uspjeli doći.

Komentiraj